Source: https://www.tyoelakelakipalvelu.fi/telp-publishing/vepa/document.faces?document_id=308310
Timestamp: 2020-02-17 03:35:21+00:00
Document Index: 5844354

Matched Legal Cases: ['§ 2', '§ 2', '§ 2', '§ 2', '§ 2', '§ 3', '§ 2', '§ 2', '§ 3', '§ 3']

Oikeus vanhuuseläkkeeseen eläkkeen aikana karttuneen eläkkeen perusteella | Työeläkelakipalvelu
TyEL 52 § 2 mom. Työkyvyttömyyseläkkeen muuttuminen vanhuuseläkkeeksi
YEL 49 § 2 mom. Työkyvyttömyyseläkkeen muuttuminen vanhuuseläkkeeksi
MYEL 58 a § 2 mom. Työkyvyttömyyseläkkeen muuttuminen vanhuuseläkkeeksi
MEL 52 § 2 mom. Työkyvyttömyyseläkkeen muuttuminen vanhuuseläkkeeksi
JuEL 49 § 2 mom. Työkyvyttömyyseläkkeen muuttuminen vanhuuseläkkeeksi
TyELVpL 5 § Osa-aikaeläke
TyEL 13 § 3 mom. Vanhuuseläkkeen alkaminen
YEL 10 § 2 mom. Vanhuuseläkkeen alkaminen
MYEL 33 § 2 mom. Vanhuuseläkkeen alkaminen
MEL 13 § 3 mom. Vanhuuseläkkeen alkaminen
JuEL 13 § 3 mom. Vanhuuseläkkeen alkaminen
Ohjeeseen on lisätty ohjeet oikeudesta vanhuuseläkkeeseen työuraeläkkeen, osittaisen varhennetun vanhuuseläkkeen ja osa-aikaeläkkeen aikana karttuneesta eläkkeestä.
Oikeus työkyvyttömyyseläkkeen aikana karttuneeseen eläkkeeseen
Työkyvyttömyyseläkkeen aikana tehdystä työstä tai yrittäjätoiminnasta karttuneeseen eläkkeeseen on oikeus hakemuksesta aikaisintaan siinä iässä, jossa työkyvyttömyyseläke muuttuu vanhuuseläkkeeksi. Vanhuuseläkkeen saaminen edellyttää, että työ- suhde päättyy.
Täysi työkyvyttömyyseläke muuttuu vanhuuseläkkeeksi ja osatyökyvyttömyyseläke täyttä työkyvyttömyyseläkettä vastaavaksi vanhuuseläkkeeksi ikäluokan alimmassa vanhuuseläkeiässä, jos eläketapahtuma on 1.1.2017 tai sen jälkeen.
2004 säännösten mukaiset työkyvyttömyyseläkkeet muuttuvat vanhuuseläkkeeksi 65 vuoden iässä tai lisäeläketurvan mukaisessa alemmassa eläkeiässä.
2005 säännösten mukaiset työkyvyttömyyseläkkeet muuttuvat vanhuuseläkkeeksi 63 vuoden eläkeiässä.
Jos työskentely työkyvyttömyyseläkkeen aikana jatkuu työkyvyttömyyseläkkeen vanhuuseläkkeeksi muuttumisiässä, eläke tästä työstä voi alkaa aikaisintaan työskentelyn päättymistä seuraavan kuukauden alusta. Vaikka työsuhde jatkuu, kun työkyvyttömyyseläke muuttuu vanhuuseläkkeeksi, myönnetään aiemmin päättyneistä työsuhteista karttuneet eläkkeet työkyvyttömyyseläkkeen vanhuuseläkkeeksi muuttumisiän täyttämistä seuraavan kuukauden alusta.
Oikeus työkyvyttömyyseläkkeen aikana karttuneeseen eläkkeeseen julkisella alalla
Työkyvyttömyyseläkkeen aikaisesta työskentelystä karttunut eläke lisätään hakemuksesta aikaisintaan kunkin lain mukaisessa eläkeiässä.
Oikeus työuraeläkkeen aikana karttuneeseen eläkkeeseen
Työuraeläkkeen aikana tehdystä työstä tai yrittäjätoiminnasta karttuneeseen eläkkeeseen on oikeus hakemuksesta aikaisintaan siinä iässä, jossa työuraeläke muuttuu vanhuuseläkkeeksi. Työuraeläke muuttuu vanhuuseläkkeeksi sitä seuraavan kuukauden alusta, jonka aikana henkilö täyttää ikäluokkansa alimman vanhuuseläkeiän. Vanhuuseläkkeen saaminen edellyttää, että työ- tai virkasuhde päättyy.
Oikeus osa-aikaeläkkeen aikana karttuneeseen eläkkeeseen
Osa-aikaeläkkeen aikaisesta työskentelystä karttuneeseen eläkkeeseen sekä osa-aikaeläkkeen aikana saatujen etuusansioiden perusteella karttuneeseen eläkkeeseen on hakemuksesta oikeus aikaisintaan kunkin työeläkelain mukaisessa vanhuuseläkeiässä. Vanhuuseläkkeen saaminen edellyttää, että työ- tai virkasuhde päättyy.
Oikeus osittaisen vanhuuseläkkeen aikana karttuneeseen eläkkeeseen
Osittaisen vanhuuseläkkeen aikaisesta työskentelystä karttuneeseen eläkkeeseen sekä osittaisen vanhuuseläkkeen aikana saatujen etuusansioiden perusteella karttuneeseen eläkkeeseen on hakemuksesta oikeus aikaisintaan kunkin työeläkelain mukaisessa vanhuuseläkeiässä. Vanhuuseläkkeen saaminen edellyttää, että työ- tai virkasuhde päättyy.
Oikeus vanhuuseläkkeen aikana karttuneeseen eläkkeeseen
Vanhuuseläkkeen aikana tehdystä työstä karttuneeseen eläkkeeseen on oikeus hakemuksesta aikaisintaan vakuuttamisvelvollisuuden yläikärajan täyttämistä seuraavan kalenterikuukauden alusta. Tällöin ei enää edellytetä työ- tai virkasuhteen lopettamista.
Kuka on vanhuuseläkkeensaaja?
Oikeus vanhuuseläkkeen aikana karttuneeseen eläkkeeseen, kun henkilö työskentelee yksityisellä alalla
Jos yksityisten alojen työeläkelakien mukaisella vanhuuseläkkeellä oleva henkilö aloittaa vanhuuseläkkeen aikana uuden yksityisten alojen työeläkelakien mukaan vakuutetun työsuhteen tai yrittäjätoiminnan, henkilöllä on oikeus saada siitä karttunut eläke hakemuksesta vakuuttamisvelvollisuuden yläikärajan täyttämistä seuraavan kuukauden alusta.
Jos yksityisten alojen työeläkelakien mukaiselle vanhuuseläkkeelle siirtyvä henkilö työskentelee useammassa rinnakkaisessa yksityisten alojen työeläkelakien mukaan vakuutetussa työsuhteessa ja vanhuuseläkkeelle siirryttyään jatkaa työskentelyä jossakin niistä, henkilö saa kyseisestä työsuhteesta karttuneen eläkkeen hakemuksesta työsuhteen päätyttyä.
Jos pelkästään julkisten alojen työeläkelakien mukaisella vanhuuseläkkeellä oleva henkilö työskentelee vanhuuseläkkeen aikana yksityisten alojen työeläkelakien mukaan vakuutetussa työssä, henkilö saa siitä karttuneen eläkkeen hakemuksesta työsuhteen päätyttyä, aikaisintaan ikäluokkansa alimmassa eläkeiässä.
Oikeus vanhuuseläkkeen aikana karttuneeseen eläkkeeseen, kun henkilö työskentelee julkisella alalla
Jos julkisten alojen työeläkelakien mukaisella vanhuuseläkkeellä oleva henkilö työskentelee vanhuuseläkkeen aikana julkisten alojen työeläkelakien mukaan vakuutetussa työssä, henkilö saa siitä karttuneen eläkkeen hakemuksesta vakuuttamisvelvollisuuden yläikärajan täyttämistä seuraavan kuukauden alusta.
Jos pelkästään yksityisten alojen työeläkelakien mukaisella vanhuuseläkkeellä oleva henkilö työskentelee vanhuuseläkkeen aikana julkisten alojen työeläkelakien mukaan vakuutetussa työssä, henkilö saa siitä karttuneen eläkkeen hakemuksesta työ- tai virkasuhteen päätyttyä, aikaisintaan ikäluokkansa alimmassa vanhuuseläkeiässä.
Oikeus yrittäjätoiminnasta vanhuuseläkkeen aikana karttuneeseen eläkkeeseen
Jos yrittäjäeläkelakien mukaiselle vanhuuseläkkeelle siirtynyt henkilö vanhuuseläkkeen aikana jatkaa yrittäjätoimintaa ja ottaa sen perusteella yrittäjäeläkelakien mukaisen vapaaehtoisen vakuutuksen, henkilöllä on oikeus saada vapaaehtoisesta vakuutuksesta karttunut eläke hakemuksesta vakuuttamisvelvollisuuden yläikärajan täyttämistä seuraavan kuukauden alusta.